title: 2009/192/EK: Eiropas Parlamenta Lēmums ( 2008. gada 22. aprīlis ) par Eiropas Savienības 2006. finanšu gada vispārējā budžeta izpildes apstiprināšanu, V iedaļa – Revīzijas palāta

text:
               31.3.2009

               LV

               Eiropas Savienības Oficiālais Vēstnesis

               L 88/76

         EIROPAS PARLAMENTA LĒMUMS
   (2008. gada 22. aprīlis)
   par Eiropas Savienības 2006. finanšu gada vispārējā budžeta izpildes apstiprināšanu, V iedaļa – Revīzijas palāta
   (2009/192/EK)
   EIROPAS PARLAMENTS,
   ņemot vērā Eiropas Savienības 2006. finanšu gada vispārējo budžetu (1),
   ņemot vērā Eiropas Kopienu galīgos gada pārskatus par 2006. finanšu gadu – I sējums (C6-0366/2007) (2),
   ņemot vērā Revīzijas palātas gada ziņojumu par 2006. gadā veiktajām iekšējām revīzijām, kuru tā iesniegusi iestādei, kas apstiprina budžeta izpildi,
   ņemot vērā Revīzijas palātas 2006. finanšu gada pārskatu par budžeta izpildi un Revīzijas palātas īpašos ziņojumus kopā ar pārbaudīto iestāžu atbildēm (3),
   ņemot vērā ārējā revidenta ziņojumu par Revīzijas palātas 2006. finanšu gada pārskatiem (4),
   ņemot vērā atzinumu par pārskatu ticamību, kā arī par pakārtoto darījumu likumību un pareizību (5), ko Revīzijas palāta ir iesniegusi saskaņā ar EK līguma 248. pantu,
   ņemot vērā EK līguma 272. panta 10. punktu, kā arī 274., 275. un 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (6), un it īpaši tās 50., 86., 145., 146. un 147. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu (A6-0093/2008),

               1.

               sniedz Revīzijas palātas ģenerālsekretāram apstiprinājumu par Revīzijas palātas 2006. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Padomei, Komisijai, Tiesai, Revīzijas palātai, Eiropas Ombudam un Eiropas Datu aizsardzības uzraudzītājam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV L 78, 15.3.2006.

      (2)  OV C 274, 15.11.2007., 1. lpp.

      (3)  OV C 273, 15.11.2007., 1. lpp.

      (4)  OV C 292, 5.12.2007., 1. lpp.

      (5)  OV C 274, 15.11.2007., 130. lpp.

      (6)  OV L 248, 16.9.2002., 1. lpp.

    ---documentbreak---

               31.3.2009

               LV

               Eiropas Savienības Oficiālais Vēstnesis

               L 88/77

         EIROPAS PARLAMENTA REZOLŪCIJA
   (2008. gada 22. aprīlis)
   ar konstatējumiem, kas ir neatņemama daļa no lēmuma par Eiropas Savienības 2006. finanšu gada vispārējā budžeta izpildes apstiprināšanu, V iedaļa – Revīzijas palāta
   EIROPAS PARLAMENTS,
   ņemot vērā Eiropas Savienības 2006. finanšu gada vispārējo budžetu (1),
   ņemot vērā Eiropas Kopienu galīgos gada pārskatus par 2006. finanšu gadu – I sējums (C6-0366/2007) (2),
   ņemot vērā Revīzijas palātas gada ziņojumu par 2006. gadā veiktajām iekšējām revīzijām, kuru tā iesniegusi iestādei, kas apstiprina budžeta izpildi,
   ņemot vērā Revīzijas palātas 2006. finanšu gada pārskatu par budžeta izpildi un Revīzijas palātas īpašos ziņojumus kopā ar pārbaudīto iestāžu atbildēm (3),
   ņemot vērā ārējā revidenta ziņojumu par Revīzijas palātas 2006. finanšu gada pārskatiem (4),
   ņemot vērā atzinumu par pārskatu ticamību, kā arī par pakārtoto darījumu likumību un pareizību (5), ko Revīzijas palāta ir iesniegusi saskaņā ar EK līguma 248. pantu,
   ņemot vērā EK līguma 272. panta 10. punktu, kā arī 274., 275. un 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (6), un it īpaši tās 50., 86., 145., 146. un 147. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu (A6-0093/2008),

               1.

               atzīmē, ka 2006. gadā Eiropas Revīzijas palātas (turpmāk tekstā – Revīzijas palāta) rīcībā bija saistību apropriācijas EUR 113 596 668,31 apmērā (2005. gadā – EUR 107 548 618,24) un to izlietojuma līmenis bija 89 %, kas ir zemāks nekā pārējām iestādēm;

               2.

               atzīmē, ka pēc tam, kad no 2005. gada 1. janvāra tika ieviesta uzkrājumu principa grāmatvedība, Revīzijas palātas 2006. gada finanšu pārskati uzrāda negatīvus gada saimnieciskos rezultātus (EUR 32 000), kā arī to, ka pasīvi pārsniedz aktīvus par EUR 11 418 000;

               3.

               atgādina, ka 2006. finanšu gadā (tāpat kā 2005. finanšu gadā) Revīzijas palātas pārskatus revidēja ārējs uzņēmums KPMG, kas secināja: “.. finanšu pārskati sniedz ticamu priekšstatu par Eiropas Revīzijas palātas finanšu stāvokli 2006. gada 31. decembrī, kā arī tie sniedz ticamu priekšstatu par šajā datumā slēgtā finanšu gada saimnieciskās darbības rezultātu, ievērojot Padomes 2002. gada 25. jūnija Regulu (EK, Euratom) Nr. 1605/2002, tās īstenošanas kārtību, vispāratzītus grāmatvedības principus un Eiropas Revīzijas palātas Iekšējos noteikumus.”;

               4.

               pieņem zināšanai rakstisko atbildi, ko Revīzijas palāta sniegusi uz referenta jautājumiem saistībā ar Revīzijas palātas bijušo locekļu pensijām, saskaņā ar kuru pensiju saistības uz 2006. gada 31. decembri Revīzijas palāta uzrāda bilancē un dalībvalstu garantiju uzrāda šīs bilances piezīmēs, bet par to neatskaitās kā par ilgtermiņa prasījumu dalībvalstīm; turklāt norāda, ka 2006. finanšu gadā pensiju maksājumi Revīzijas palātas locekļiem sasniedza EUR 2,3 miljonus;

               5.

               atkārtoti pauž viedokli, ka, pamatojoties uz dalībvalstu sniegtajām pensiju shēmas finansēšanas garantijām, gan turpmāko pensiju maksājumu saistības, gan arī ilgtermiņa prasījums dalībvalstīm ir jāiekļauj bilancē, lai skaidri atspoguļotu esošās saistības un revīzijas veikšanas patiesās izmaksas ES, kā arī atspoguļotu kopš 2005. gada 1. janvāra piemērotos uzkrājuma grāmatvedības principus;

               6.

               norāda, ka Revīzijas palātas iekšējā revidenta ziņojums par 2006. gadu galvenokārt bija pozitīvs un tajā bija konstatēts, ka konkursu dokumentu un līgumu kvalitāte ir apmierinoša, lai gan “vienkāršotas procedūras vai atkāpju izmantošana varētu būt labāk pamatota un piedāvājumu novērtēšanas līmenī ir jāuzlabo dokumentācija”; šajā sakarā atzinīgi vērtē to, ka visi iekšējā revidenta ieteikumi (attiecīgās apmācības veicināšana iepirkuma jomā un visu līgumu reģistrēšana vienotā datubāzē) ir ņemti vērā;

               7.

               ar bažām norāda, ka saskaņā ar atbildēm uz referenta jautājumiem pēc EPSO organizētiem konkursiem Revīzijas palāta joprojām saskaras ar kvalificētu darbinieku nokomplektēšanas problēmām atsevišķos amatos un daļēji tas ir tādēļ, ka Luksemburgā ir augstāka dzīves dārdzība un AD 5 pakāpes atalgojums ir mazāk pievilcīgs; tomēr atzinīgi vērtē brīvo amata vietu skaita ievērojamo samazinājumu no 74 vietām 2006. gadā uz 56 vietām 2007. gadā un apsveic Revīzijas palātas nodomu šogad un turpmākajos gados vēl vairāk samazināt vakanču skaitu un to īpatsvaru amatu sarakstā;

               8.

               norāda, ka 2006. gadā Revīzijas palātā darbu uzsāka pieci jauni locekļi; atkārtoti izsaka cerību, ka pirms nākamās paplašināšanās izdosies izstrādāt racionālāku Revīzijas palātas struktūru; prasa Revīzijas palātai pārskatīt pašreizējos modeļus, lai samazinātu tās locekļu kopējo skaitu; atkārtoti aicina izskatīt priekšlikumus ieviest rotācijas sistēmu, kas būtu līdzīga ECB Padomē piemērotajai sistēmai, vai sistēmu ar vienu galveno revidentu; aicina Revīzijas palātu informēt Parlamentu par ša ieteikuma izpildes pasākumiem līdz 2008. gada 30. septembrim;

               9.

               norāda, ka Revīzijas palāta ir pieņēmusi jaunu rokasgrāmatu izpildes revīziju veikšanai un plānu IT revīziju tālākai pilnveidošanai un revīzijas grupu sastāva koriģēšanai, lai atspoguļotu budžeta līdzekļu sadales pēc darbības jomām ietekmi uz revīziju; turklāt norāda, ka Revīzijas palāta 2006. gadā veica pašnovērtējumu, kā rezultātā izstrādāja rīcības plānu;

               10.

               konstatē, ka šo rīcības plānu salīdzinoši izvērtēs starptautiska salīdzinošu vērtējumu grupa; prasa, lai Revīzijas palātas priekšsēdētājs sniedz jaunāko informāciju par pārbaudes norisi un rīcības plāna īstenošanu;

               11.

               saistībā ar Revīzijas palātas locekļu finansiālo interešu deklarācijām atzīmē, ka saskaņā ar Revīzijas palātas Rīcības kodeksu Revīzijas palātas locekļi deklarācijas par savām finansiālajām interesēm un citiem līdzekļiem (tostarp akcijām, konvertējamām obligācijām un ieguldījumu sertifikātiem, kā arī zemi un nekustamo īpašumu, norādot arī dzīvesbiedra profesionālo darbību) iesniedz Revīzijas palātas priekšsēdētājam, kurš tās glabā kā neizpaužamus datus, un ka šādas deklarācijas netiek publicētas;

               12.

               atkārtoti aicina, uzskatot to par principiālu un pārredzamības īstenošanai svarīgu jautājumu, izvirzīt prasību, lai visu ES iestāžu locekļi iesniedz finansiālo interešu deklarāciju, kam jābūt pieejamai internetā ar publiska reģistra starpniecību; pauž nožēlu par to, ka, neņemot vērā Parlamenta iepriekšējā gada lūgumu, Revīzijas palāta nav līdz 2007. gada 30. septembrim informējusi Parlamentu par atbilstīgiem pasākumiem, kurus tā gatavojas veikt šajā jomā.

      (1)  OV L 78, 15.3.2006.

      (2)  OV C 274, 15.11.2007., 1. lpp.

      (3)  OV C 273, 15.11.2007., 1. lpp.

      (4)  OV C 292, 5.12.2007., 1. lpp.

      (5)  OV C 274, 15.11.2007., 130. lpp.

      (6)  OV L 248, 16.9.2002., 1. lpp.


title: Padomes Lēmums 2009/597/KĀDP ( 2009. gada 27. jūlijs ) par to, lai parakstītu un provizoriski piemērotu Nolīgumu starp Eiropas Savienību un Horvātijas Republiku par Horvātijas Republikas piedalīšanos Eiropas Savienības militārajā operācijā ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (operācija Atalanta )

text:
               4.8.2009

               LV

               Eiropas Savienības Oficiālais Vēstnesis

               L 202/83

         PADOMES LĒMUMS 2009/597/KĀDP
   (2009. gada 27. jūlijs)
   par to, lai parakstītu un provizoriski piemērotu Nolīgumu starp Eiropas Savienību un Horvātijas Republiku par Horvātijas Republikas piedalīšanos Eiropas Savienības militārajā operācijā ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (operācija Atalanta)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 24. pantu,
   ņemot vērā prezidentvalsts ieteikumu,
   tā kā:

               (1)

               Padome 2008. gada 10. novembrī pieņēma Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (1) (operācija Atalanta).

               (2)

               Minētās vienotās rīcības 10. panta 3. punktā paredzēts, ka saskaņā ar Līguma 24. pantu noslēgtajos līgumos jāietver sīki izstrādāta kārtība attiecībā uz trešo valstu līdzdalību.

               (3)

               Saskaņā ar Padomes 2004. gada 13. septembrī doto atļauju prezidentvalsts ar Eiropas Savienības Padomes ģenerālsekretāra/ augstā pārstāvja palīdzību ir apspriedusi Nolīgumu starp Eiropas Savienību un Horvātijas Republiku par Horvātijas Republikas dalību operācijā Atalanta (turpmāk “nolīgums”).

               (4)

               Ja nolīgumu noslēdz, tas būtu jāparaksta.

               (5)

               Nolīgums būtu jāpiemēro provizoriski, kamēr tas stāsies spēkā,

         IR NOLĒMUSI ŠĀDI.
   1. pants
   Ar šo Eiropas Savienības vārdā tiek apstiprināta Nolīguma starp Eiropas Savienību un Horvātijas Republiku par Horvātijas Republikas piedalīšanos Eiropas Savienības militārajā operācijā ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (operācija Atalanta) parakstīšana, ņemot vērā nolīguma noslēgšanu.
   Nolīguma teksts ir pievienots šim lēmumam.
   2. pants
   Padomes priekšsēdētājs ar šo tiek pilnvarots iecelt personu vai personas, kas tiesīgas parakstīt minēto nolīgumu, ņemot vērā tā noslēgšanu, lai tas būtu saistošs Eiropas Savienībai.
   3. pants
   Saskaņā ar nolīguma 10. panta 2. punktu, nolīgumu piemēro provizoriski no tā parakstīšanas brīža līdz tā spēkā stāšanās dienai.
   4. pants
   Šis lēmums stājas spēkā tā pieņemšanas dienā.
   5. pants
   Šo lēmumu publicē Eiropas Savienības Oficiālajā Vēstnesī.

      Briselē, 2009. gada 27. jūlijā

            Padomes vārdā –

            priekšsēdētājs

         C. BILDT

      (1)  OV L 301, 12.11.2008., 33. lpp.
    ---documentbreak---

               4.8.2009

               LV

               Eiropas Savienības Oficiālais Vēstnesis

               L 202/84

         TULKOJUMS
   NOLĪGUMS
   starp Eiropas Savienību un Horvātijas Republiku par Horvātijas Republikas piedalīšanos Eiropas Savienības militārajā operācijā ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (operācija Atalanta)
   EIROPAS SAVIENĪBA (ES),
   no vienas puses, un
   Horvātijas Republika,
   no otras puses,
   turpmāk – “Puses”,
   ŅEMOT VĒRĀ:
   ka Padome ir pieņēmusi Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (1) (operācija Atalanta),
   ES uzaicinājumu Horvātijas Republikai piedalīties ES vadītā operācijā,
   spēku formēšanas procesa sekmīgu pabeigšanu un ES operācijas komandiera un ES Militārās komitejas ieteikumu piekrist Horvātijas Republikas bruņoto spēku dalībai ES vadītajā operācijā,
   Politikas un drošības komitejas Lēmumu ATALANTA/2/2009 (2009. gada 21. aprīlis), ar ko pieņem trešo valstu ieguldījumu Eiropas Savienības militārajā operācijā ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (Atalanta) (2) un Politikas un drošības komitejas Lēmumu ATALANTA/3/2009 (2009. gada 21. aprīlis) par Palīdzības sniedzēju komitejas izveidi Eiropas Savienības militārajai operācijai, lai palīdzētu kavēt, novērst un apkarot pirātismu un bruņotas laupīšanas Somālijas piekrastē (Atalanta) (3), kurus abus grozīja ar Politikas un drošības komitejas Lēmumu ATALANTA/5/2009 (2009. gada 10. jūnijs) (4),
   Horvātijas Republikas 2009. gada 3. aprīļa lēmumu piedalīties operācijā Atalanta,
   IR VIENOJUŠĀS PAR TURPMĀKO.
   1. pants
   Dalība operācijā
   1.   Horvātijas Republika pievienojas Vienotajai rīcībai 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (operācija Atalanta) un jebkurai Vienotai rīcībai vai lēmumam, ar ko Eiropas Savienības Padome nolemj paplašināt ES krīzes militāras pārvarēšanas operāciju saskaņā ar šā nolīguma noteikumiem un jebkādiem vajadzīgiem īstenošanas noteikumiem.
   2.   Horvātijas Republikas ieguldījums operācijā Atalanta neskar Eiropas Savienības lēmumu pieņemšanas autonomiju.
   3.   Horvātijas Republika nodrošina, ka tās bruņotie spēki un personāls, kas piedalās ES krīzes militāras pārvarēšanas operācijā, veic savus pienākumus atbilstīgi:

               —

               Vienotajai rīcībai 2008/851/KĀDP un tās iespējamiem turpmākiem grozījumiem,

               —

               operācijas plānam,

               —

               īstenošanas pasākumiem.

         4.   Horvātijas Republikas operācijai norīkotie bruņotie spēki un personāls veic pienākumus un darbojas vienīgi ES krīzes militāras pārvarēšanas operācijas interesēs.
   5.   Horvātijas Republika laikus informē ES operācijas komandieri par jebkurām pārmaiņām attiecībā uz dalību operācijā.
   2. pants
   Bruņoto spēku statuss
   1.   To bruņoto spēku un personāla statusu, ko Horvātijas Republika norīko darbam operācijā Atalanta, reglamentē ar nolīgumu par bruņoto spēku statusu, kuru Eiropas Savienība noslēgusi ar Somāliju, Džibutiju vai jebkuru citu reģiona valsti, ar kuru šādu nolīgumu noslēdz operācijas vajadzībām, vai ar vienpusēju deklarāciju par bruņoto spēku statusu, ar kuru nākusi klajā Kenija vai jebkura cita reģiona valsts, kas operācijas vajadzībām nāk klajā ar šādu deklarāciju.
   2.   Uz štābu norīkoto bruņoto spēku un personāla statusu vai ārpus kopīgas operācijas norises vietas izvietotos vadības elementus reglamentē, savstarpēji vienojoties štābam uzņēmējā valstī, attiecīgiem vadības elementiem un Horvātijas Republikai.
   3.   Neskarot 1. punktā minēto nolīgumu par bruņoto spēku statusu, bruņotie spēki un personāls, kas piedalās ES krīzes militāras pārvarēšanas operācijā, paliek Horvātijas Republikas jurisdikcijā.
   4.   Horvātijas Republika ir atbildīga par visu to prasību izskatīšanu, kuras saistītas ar dalību operācijā Atalanta un kuras iesniedz tās bruņotie spēki un personāls, vai kuras attiecas uz tās bruņotajiem spēkiem un personālu. Horvātijas Republika ir atbildīga par jebkuras lietas ierosināšanu, jo īpaši par tiesvedības vai disciplināro procedūru sākšanu, pret tās bruņotajiem spēkiem un personāla pārstāvjiem saskaņā ar tās tiesību aktiem.
   5.   Horvātijas Republika apņemas nākt klajā ar deklarāciju par atteikšanos no prasībām pret citām valstīm, kas piedalās operācijā Atalanta, un apņemas to darīt, parakstot šo nolīgumu.
   6.   Eiropas Savienības dalībvalstis apņemas nākt klajā ar deklarāciju par atteikšanos no prasībām attiecībā uz Horvātijas Republikas dalību operācijā Atalanta un apņemas to darīt, parakstot šo nolīgumu.
   3. pants
   Nosacījumi aizturēto un apcietināto personu nodošanai tiesvedībai
   Ja Horvātijas Republika piemēro savu jurisdikciju personām, kas veikušas pirātiskas darbības vai bruņotas laupīšanas vai ko tur aizdomās par šādiem nodarījumiem Somālijas teritoriālajos ūdeņos, tad šādas personas, kuras Eiropas Savienības vadītie jūras spēki (EUNAVFOR) ir arestējuši nolūkā nodot tiesvedībai un aizturējuši, un EUNAVFOR rīcībā nonākušo atsavināto īpašumu Horvātijas Republikai nodod saskaņā ar pielikumā izklāstītajiem nosacījumiem, kas ir neatņemama šā nolīguma sastāvdaļa.
   4. pants
   Klasificēta informācija
   Saistībā ar operāciju Atalanta piemēro noteikumus, kas minēti Eiropas Savienības un Horvātijas Republikas nolīgumā par klasificētas informācijas apmaiņas drošības procedūrām (5).
   5. pants
   Komandķēde
   1.   Visi bruņotie spēki un personāls, kas piedalās ES krīzes militāras pārvarēšanas operācijā, paliek pilnīgā savas valsts iestāžu pakļautībā.
   2.   Valsts iestādes nodod operatīvo un taktisko vadību un/vai savu bruņoto spēku un personāla kontroli ES operācijas komandierim. ES operācijas komandierim ir tiesības savas pilnvaras deleģēt.
   3.   Horvātijas Republikai ir tādas pašas tiesības un pienākumi attiecībā uz operācijas ikdienas vadību kā Eiropas Savienības dalībvalstīm, kas piedalās operācijā.
   4.   ES operācijas komandieris pēc apspriešanās ar Horvātijas Republiku drīkst jebkurā laikā lūgt, lai Horvātijas Republika atsauc ieguldījumu.
   5.   Horvātijas Republika ieceļ vecāko militāro pārstāvi (VMP), kas pārstāv tās nacionālo kontingentu ES krīzes militāras pārvarēšanas operācijā. Vecākais militārais pārstāvis apspriežas ar ES bruņoto spēku komandieri par visiem jautājumiem, kas skar operāciju, un ir atbildīgs par kontingenta ikdienas disciplīnu.
   6. pants
   Finansiālie aspekti
   1.   Horvātijas Republika uzņemas visas izmaksas, kas saistītas ar tās dalību operācijā, izņemot izmaksas, ko sedz no kopējiem līdzekļiem, kā paredzēts šā nolīguma 1. panta 1. punktā minētajos juridiskajos instrumentos, kā arī Padomes Lēmumā 2008/975/KĀDP (2008. gada 18. decembris), ar ko izveido mehānismu tādu Eiropas Savienības operāciju kopējo izmaksu finansēšanas pārvaldībai, kuras skar militārus vai aizsardzības aspektus (Athena) (6).
   2.   Operācija Atalanta sniedz materiāltehnisku atbalstu Horvātijas kontingentam, pamatojoties uz izdevumu atmaksas principu, saskaņā ar nosacījumiem, kas izklāstīti nolīguma 7. pantā minētajos īstenošanas pasākumos. Saistītu izdevumu administratīvo pārvaldi uztic Athena mehānismam.
   3.   Ja noticis nāves gadījums, gūti ievainojumi, radīti zaudējumi vai nodarīts kaitējums attiecībā uz fiziskām vai juridiskām personām no valsts(-īm), kurā(-s) veic operāciju, Horvātijas Republika, ja ir konstatēta tās atbildība, izmaksā kompensāciju, ievērojot nosacījumus, kas attiecīgā gadījumā paredzēti nolīgumā par bruņoto spēku statusu, kā minēts nolīguma 2. panta 1. punktā.
   7. pants
   Nolīguma īstenošanas pasākumi
   Eiropas Savienības Padomes ģenerālsekretārs/ augstais pārstāvis kopējās ārpolitikas un drošības politikas jomā vai ES operācijas komandieris un Horvātijas Republikas attiecīgās iestādes vienojas par jebkuriem tehniskiem un administratīviem pasākumiem, kas vajadzīgi šā nolīguma īstenošanai.
   8. pants
   Saistību neievērošana
   Ja kāda no Pusēm neievēro tās saistības, kas noteiktas iepriekš minētajos pantos, otrai Pusei ir tiesības izbeigt šā nolīguma darbību, par to paziņojot vienu mēnesi iepriekš.
   9. pants
   Domstarpību izšķiršana
   Domstarpības par šā nolīguma interpretāciju vai piemērošanu Puses savstarpēji izšķir ar diplomātiskiem līdzekļiem.
   10. pants
   Stāšanās spēkā
   1.   Šis nolīgums stājas spēkā pirmā mēneša pirmajā dienā pēc tam, kad Puses ir paziņojušas viena otrai par šim nolūkam vajadzīgo iekšējo procedūru pabeigšanu.
   2.   Šo nolīgumu provizoriski piemēro no tā parakstīšanas dienas.
   3.   Šis nolīgums paliek spēkā, kamēr Horvātijas Republika sniedz ieguldījumu operācijas darbībā.

      Briselē, 2009. gada 27. jūlijā, divos oriģināleksemplāros angļu valodā

            Eiropas Savienības vārdā –

            Horvātijas Republikas vārdā –

      (1)  OV L 301, 12.11.2008., 33. lpp.

      (2)  OV L 109, 30.4.2009., 52. lpp.

      (3)  OV L 119, 14.5.2009., 40. lpp.

      (4)  OV L 148, 11.6.2009., 34. lpp.

      (5)  OV L 116, 29.4.2006., 74. lpp.

      (6)  OV L 345, 23.12.2008., 96. lpp.
   PIELIKUMS

      Noteikumi par nosacījumiem un kārtību, lai nodotu personas, ko tur aizdomās par pirātismu vai bruņotu laupīšanu Somālijas teritoriālajos ūdeņos un kurus ir aizturējuši Eiropas Savienības vadītie jūras spēki (EUNAVFOR), un par EUNAVFOR rīcībā nonākušā atsavinātā īpašuma nodošanu Horvātijas Republikai, kā arī par rīcību pēc šādas nodošanas

   1.   Definīcijas
   Šajā nolīgumā:

               a)

               “pirātisms” ir pirātisms saskaņā ar ANO Jūras tiesību konvencijas 101. pantā sniegto definīciju;

               b)

               “bruņota laupīšana” ir a) punktā definētie nodarījumi, kas veikti valsts piekrastes teritoriālajos ūdeņos operācijas teritorijā;

               c)

               “nodotā persona” ir persona, kas tiek turēta aizdomās par to, ka tā plānojusi, veic vai ir veikusi pirātismu vai bruņotu laupīšanu, un ko EUNAVFOR nodod Horvātijas Republikai saskaņā ar šo nolīgumu.

         2.   Vispārīgi principi

               a)

               Horvātijas Republika, pēc EUNAVFOR lūguma, var piekrist, ka EUNAVFOR nodod par pirātismu vai bruņotu laupīšanu aizturētās personas, kā arī ar to saistīto EUNAVFOR atsavināto īpašumu Horvātijas valsts kompetentajām iestādēm lietas izmeklēšanai un tiesvedībai.

               b)

                  EUNAVFOR saskaņā ar šo nolīgumu nodod šīs personas tikai kompetentajām Horvātijas Republikas tiesībaizsardzības iestādēm.

               c)

               Horvātijas Republika apliecina, ka pret personām, kas nodotas saskaņā ar šo nolīgumu, tā gan pirms nodošanas, gan arī pēc tam izturēsies cilvēciski un ievērojot starptautisko cilvēktiesību pienākumus, tostarp noteikumus pret spīdzināšanu un nežēlīgu, necilvēcisku vai pazemojošu rīcību vai sodīšanu, patvaļīgas aizturēšanas aizliegumu un saskaņā ar prasību nodrošināt taisnīgu tiesu.

         3.   Izturēšanās pret nodotajām personām, tiesvedība un tiesāšana

               a)

               Pret nodotajām personām izturas cilvēciski, un tās netiek spīdzinātas vai pakļautas nežēlīgai, necilvēcīgai vai pazemojošai rīcībai vai sodīšanai, tām nodrošina pienācīgus uzturēšanās apstākļus un uzturu, medicīnisku palīdzību un tiesības veikt reliģiskus rituālus.

               b)

               Nodoto personu nekavējoties nodod tiesāšanai tiesnesim vai citai amatpersonai, kas ir ar likumu pilnvarota spriest tiesu un kura bez kavēšanās lemj par attiecīgās personas aizturēšanas likumību un, ja persona ir aizturēta nelikumīgi, nolemj to atbrīvot.

               c)

               Pieņemamā laikposmā nodotajām personām nodrošina tiesības uz tiesu vai tiesības uz atbrīvošanu.

               d)

               Izvirzot kriminālapsūdzību, nodotajām personām nodrošina tiesības uz taisnīgu un atklātu tiesu tiesību aktos paredzētā kompetentā, neatkarīgā un objektīvā tiesu iestādē.

               e)

               Kriminālnoziegumā apsūdzēto nodoto personu uzskata par nevainīgu, kamēr tās vaina nav pierādīta saskaņā ar likumu.

               f)

               Izvirzot kriminālapsūdzību, katrai nodotai personai vienlīdzīgi nodrošina šādas pamata garantijas:

                           1)

                           nekavējoties un izvērstā veidā sev saprotamā valodā saņemt informāciju par izvirzītās apsūdzības iemesliem;

                           2)

                           nodrošināt pietiekamu laiku un apstākļus aizstāvības sagatavošanai un sazināties ar paša izvēlētu aizstāvi;

                           3)

                           nodrošināt lietas iztiesāšanu bez nepamatotas aizkavēšanas;

                           4)

                           nodrošināt lietas iztiesāšanu personai klātesot, kā arī tiesības aizstāvēt sevi pašam vai izmantojot paša izvēlētu advokātu; saņemt informāciju par šīm tiesībām, ja personai nav aizstāvja; un, ja personas rīcībā nav pietiekamu līdzekļu, nodrošināt bezmaksas tiesisku palīdzību personai, ja tas vajadzīgs tiesvedības interesēs;

                           5)

                           nodrošināt to, ka izskata visus pret attiecīgo personu vērstos pierādījumus, tostarp personas aizturēšanu veikušo liecinieku ar zvērestu apliecinātās liecības, kā arī nodrošināt personas pieaicināto liecinieku klātbūtni un nopratināšanu, ievērojot tādus pašus nosacījumus, kādus piemēro lieciniekiem, kas liecina pret nodoto personu;

                           6)

                           tiesības saņemt bezmaksas tulka pakalpojumus, ja persona nesaprot tiesā lietoto valodu vai nerunā tajā;

                           7)

                           tiesības netikt piespiestam liecināt pret sevi vai atzīt savu vainu.

               g)

               Visām nodotajām un par nozieguma izdarīšanu notiesātajām personām ir tiesības iesniegt notiesājošo spriedumu un piespriesto sodu atkārtotai izskatīšanai vai pārsūdzēt to augstākas instances tiesā saskaņā ar Horvātijas Republikas tiesību aktiem.

               h)

               Horvātijas Republika nenodod nodotās personas citām valstīm lietas izmeklēšanai vai tiesvedībai bez iepriekšējas rakstiskas EUNAVFOR piekrišanas.

         4.   Nāvessods
   Nodotām personām nevar piespriest vai piemērot nāvessodu vai izvirzīt prasību par nāvessoda piespriešanu.
   5.   Informācija un paziņojumi

               a)

               Veicot nodošanu, sagatavo atbilstīgu dokumentu, ko paraksta EUNAVFOR pārstāvis un Horvātijas Republikas kompetentās tiesībaizsardzības iestādes pārstāvis.

               b)

                  EUNAVFOR nodod Horvātijas Republikai aizturēšanas datus par katru nodoto personu. Šie dati iespēju robežās ietver nodotās personas fizisko stāvokli aizturēšanas laikā, personas nodošanas laiku Horvātijas Republikas iestādēm, personas aizturēšanas iemeslus, laiku un vietu, kad tika sākta aizturēšana, kā arī attiecībā uz personas aizturēšanu pieņemtos lēmumus.

               c)

               Horvātijas Republika ir atbildīga, lai precīzi tiktu uzskaitīta katra nodotā persona, tostarp, bet neaprobežojoties ar, tā uzskaita atsavināto īpašumu, norāda personas fizisko stāvokli, tās ieslodzījuma vietu, pret to celtās apsūdzības un visus būtiskos lēmumus, kas pieņemti lietas izmeklēšanas un tiesvedības laikā.

               d)

               Šī informācija būs pieejama ES un EUNAVFOR pārstāvjiem, ja tie vērsīsies ar rakstisku lūgumu Horvātijas Republikas Ārlietu ministrijā.

               e)

               Turklāt Horvātijas Republika sniedz EUNAVFOR informāciju par ieslodzījuma vietu, kurā tur saskaņā ar šo nolīgumu nodotu personu, par tās fiziskā stāvokļa pasliktināšanos un iespējamu sliktu izturēšanos pret to. ES un EUNAVFOR pārstāvjiem ir iespēja piekļūt katrai saskaņā ar šo nolīgumu nodotai personai, kamēr šī persona atrodas apcietinājumā, un minētajiem pārstāvjiem ir tiesības to nopratināt.

               f)

               Valsts un starptautiskām humānās palīdzības organizācijām pēc to lūguma ir atļauts apmeklēt saskaņā ar šo nolīgumu nodotās personas.

               g)

               Lai nodrošinātu to, ka EUNAVFOR spēj Horvātijas Republikai laikus nodrošināt palīdzību, nosūtot EUNAVFOR lieciniekus un sniedzot svarīgus pierādījumus, Horvātijas Republika paziņo EUNAVFOR par savu nodomu uzsākt kriminālvajāšanu pret jebkuru no nodotajām personām un iesniedz pierādījumu sniegšanas un liecību uzklausīšanas grafiku.

         6.   EUNAVFOR palīdzība

               a)

                  EUNAVFOR pieejamo līdzekļu un spēju robežās sniedz Horvātijas Republikai visu palīdzību, lai veiktu nodoto personu lietas izmeklēšanu un tiesvedību.

               b)

               Jo īpaši EUNAVFOR:

                           1)

                           sniedz aizturēšanas datus, kas sagatavoti saskaņā ar šo noteikumu 5. punkta b) apakšpunktu;

                           2)

                           rīkojas ar pierādījumiem saskaņā ar Horvātijas Republikas kompetento iestāžu prasībām, kā par to puses ir vienojušās 8. punktā izklāstītajos īstenošanas noteikumos;

                           3)

                           cenšas sagatavot liecinieku liecības vai ar zvērestu apliecinātas liecības, ko sniedzis EUNAVFOR personāls, kas bija iesaistīts notikumos, saistībā ar kuriem personas ir nodotas saskaņā ar šo nolīgumu;

                           4)

                           nodod visu saistīto atsavināto īpašumu, kas ir EUNAVFOR rīcībā.

         7.   Saistība ar citām nodoto personu tiesībām
   Nekas šajos noteikumos nav iecerēts, lai atkāptos, vai uzskatāms par tādu, kas var likt atkāpties no jebkādām tiesībām, kas saskaņā ar piemērojamiem valsts vai starptautiskiem tiesību aktiem ir nodotai personai.
   8.   Īstenošanas pasākumi

               a)

               Šo noteikumu piemērošanas nolūkā operatīvajiem, administratīvajiem un tehniskajiem jautājumiem var piemērot īstenošanas noteikumus, ko apstiprina Horvātijas Republikas kompetentās iestādes, no vienas puses, un ES kompetentās iestādes, kā arī to valstu kompetentās iestādes, kuras nodrošina EUNAVFOR ar savu kontingentu, no otras puses.

               b)

               Īstenošanas noteikumi var, inter alia, ietvert:

                           1)

                           Horvātijas Republikas kompetentās tiesībaizsardzības iestādes, kas norādītas kā tādas, kurām EUNAVFOR var nodot personas;

                           2)

                           aizturēšanas vietas, kur nodotās personas tiks turētas;

                           3)

                           tādu dokumentu (tostarp ar pierādījumu vākšanu saistītu dokumentu) apstrādi, kurus Horvātijas Republikas tiesībaizsardzības iestādēm iesniedz, nododot personu;

                           4)

                           kontaktpunktus paziņojumu nosūtīšanai;

                           5)

                           nodošanas procedūrā izmantojamās veidlapas.


title: 2014/348/ES: Padomes Lēmums ( 2014. gada 5. jūnijs ) par nostāju, kas Eiropas Savienības vārdā ir jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību konkrētās jomās, kas nav četras pamatbrīvības

text:
               13.6.2014

               LV

               Eiropas Savienības Oficiālais Vēstnesis

               L 174/40

         PADOMES LĒMUMS
   (2014. gada 5. jūnijs)
   par nostāju, kas Eiropas Savienības vārdā ir jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību konkrētās jomās, kas nav četras pamatbrīvības

      (2014/348/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 46. panta d) punktu, 149. pantu, 153. panta 2. punkta a) apakšpunktu, 175. panta trešo daļu un 218. panta 9. punktu,
   ņemot vērā Padomes Regulu (EK) Nr. 2894/94 (1994. gada 28. novembris) par Eiropas Ekonomikas zonas līguma īstenošanas kārtību (1) un jo īpaši tās 1. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Līguma par Eiropas Ekonomikas zonu (“EEZ līgums”) 31. protokolā ietverti īpaši nosacījumi un noteikumi par sadarbību īpašās jomās, kas nav četras pamatbrīvības.

               (2)

               Ir lietderīgi paplašināt EEZ līguma līgumslēdzēju pušu sadarbību, iekļaujot Eiropas Parlamenta un Padomes Regulu (ES) Nr. 1296/2013 (2).

               (3)

               Tādēļ EEZ līguma 31. protokols būtu attiecīgi jāgroza, lai īstenotu šo paplašināto sadarbību no 2014. gada 1. janvāra.

               (4)

               Savienības nostājai EEZ Apvienotajā komitejā tāpēc būtu jāpamatojas uz pievienoto lēmuma projektu,

         IR PIEŅĒMUSI ŠO LĒMUMU.
   1. pants
   Nostājas, kas Eiropas Savienības vārdā ir jāieņem EEZ Apvienotajā komitejā par ierosināto grozījumu EEZ līguma 31. protokolā par sadarbību īpašās jomās, kas nav četras pamatbrīvības, pamatā ir EEZ Apvienotās komitejas lēmuma projekts, kurš pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Luksemburgā, 2014. gada 5. jūnijā

            Padomes vārdā –

            priekšsēdētājs

         N. DENDIAS

      (1)  OV L 305, 30.11.1994., 6. lpp.

      (2)  Eiropas Parlamenta un Padomes Regula (ES) Nr. 1296/2013 (2013. gada 11. decembris) par Eiropas Savienības Nodarbinātības un sociālās inovācijas programmu (EaSI) un ar kuru groza Lēmumu Nr. 283/2010/ES, ar ko izveido Eiropas progresa mikrofinansēšanas instrumentu nodarbinātībai un sociālajai iekļaušanai (OV L 347, 20.12.2013., 238. lpp.).

      PROJEKTS
      EEZ APVIENOTĀS KOMITEJAS LĒMUMS NR. …/2014
      (… gada …),
      ar ko groza EEZ līguma 31. protokolu par sadarbību īpašās jomās, kas nav četras pamatbrīvības
      EEZ APVIENOTĀ KOMITEJA,
      ņemot vērā Līgumu par Eiropas Ekonomikas zonu (“EEZ līgums”) un jo īpaši tā 86. un 98. pantu,
      tā kā:

                  (1)

                  Ir lietderīgi paplašināt EEZ līguma līgumslēdzēju pušu sadarbību, iekļaujot Eiropas Parlamenta un Padomes Regulu (ES) Nr. 1296/2013 (2013. gada 11. decembris) par Eiropas Savienības Nodarbinātības un sociālās inovācijas programmu (EaSI) un ar kuru groza Lēmumu Nr. 283/2010/ES, ar ko izveido Eiropas progresa mikrofinansēšanas instrumentu nodarbinātībai un sociālajai iekļaušanai (1).

                  (2)

                  Tādēļ EEZ līguma 31. protokols būtu jāgroza, lai īstenotu šo paplašināto sadarbību no 2014. gada 1. janvāra,

            IR PIEŅĒMUSI ŠO LĒMUMU.
      1. pants
      EEZ līguma 31. protokola 15. pantu groza šādi:

                  1)

                  panta 2. punktā vārdus “un kas ir veikti pirms 2014. gada 1. janvāra” pievieno pēc vārdiem “1. punkts”;

                  2)

                  panta 8. punktam pievieno šādu tekstu:

                              “—

                                 32013 R 1296: Eiropas Parlamenta un Padomes Regulu (ES) Nr. 1296/2013 (2013. gada 11. decembris) par Eiropas Savienības Nodarbinātības un sociālās inovācijas programmu (EaSI) un ar kuru groza Lēmumu Nr. 283/2010/ES, ar ko izveido Eiropas progresa mikrofinansēšanas instrumentu nodarbinātībai un sociālajai iekļaušanai (OV L 347, 20.12.2013., 238. lpp.).
                              Lihtenšteina tiek atbrīvota no dalības šajā programmā, kā arī no finansiāla atbalsta sniegšanas tai. Norvēģija piedalās un sniedz finansiālu atbalstu tikai programmas EURES sadaļā.”;

                  3)

                  panta 5. punkta tekstu aizstāj ar šādu:
                  “EBTA valstis no 1999. gada 1. janvāra piedalās 8. punkta pirmajā ievilkumā minētajos Kopienas pasākumos, no 2003. gada 1. janvāra – otrajā ievilkumā minētajos pasākumos un no 2014. gada 1. janvāra – trešajā ievilkumā minētajos pasākumos.”

            2. pants
      Šis lēmums stājas spēkā nākamajā dienā pēc pēdējā paziņojuma iesniegšanas saskaņā ar EEZ līguma 103. panta 1. punktu (2).
      To piemēro no 2014. gada 1. janvāra.
      3. pants
      Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

         Briselē,

               EEZ Apvienotās komitejas vārdā –

               priekšsēdētājs

               EEZ Apvienotās komitejas

               sekretāri

         (1)  OV L 347, 20.12.2013., 238. lpp.

         (2)  [Konstitucionālās prasības nav norādītas.] [Konstitucionālās prasības ir norādītas.]


title: Eiropas Parlamenta Lēmums (ES) 2015/2212 (2015. gada 27. oktobris) par ENIAC kopuzņēmuma 2013. finanšu gada budžeta izpildes apstiprināšanu

text:
               1.12.2015

               LV

               Eiropas Savienības Oficiālais Vēstnesis

               L 314/41

         EIROPAS PARLAMENTA LĒMUMS (ES) 2015/2212
   (2015. gada 27. oktobris)
   par ENIAC kopuzņēmuma 2013. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā ENIAC kopuzņēmuma 2013. finanšu gada galīgos pārskatus,

               —

               ņemot vērā Revīzijas palātas ziņojumu par ENIAC kopuzņēmuma 2013. finanšu gada pārskatiem ar Kopuzņēmuma atbildēm (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2013. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2015. gada 17. februāra ieteikumu par apstiprinājumu, ko sniedz Kopuzņēmumam par 2013. finanšu gada budžeta izpildi (05306/2015 – C8-0049/2015),

               —

               ņemot vērā 2015. gada 29. aprīļa lēmumu (3) atlikt lēmuma pieņemšanu par 2013. finanšu gada budžeta izpildes apstiprināšanu, kā arī ECSEL kopuzņēmuma (bijušais ENIAC kopuzņēmums) izpilddirektora atbildes,

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4),

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (5) un jo īpaši tās 209. pantu,

               —

               ņemot vērā Padomes 2007. gada 20. decembra Regulu (EK) Nr. 72/2008, ar ko izveido ENIAC kopuzņēmumu (6),

               —

               ņemot vērā Padomes 2014. gada 6. maija Regulu (ES) Nr. 561/2014, ar ko izveido kopuzņēmumu ECSEL
                   (7), un jo īpaši tās 1. panta 2. punktu un 12. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (8),

               —

               ņemot vērā Komisijas 2013. gada 30. septembra Deleģēto regulu (ES) Nr. 110/2014 par finanšu paraugregulu publiskā un privātā sektora partnerības struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 209. pantā (9),

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas otro ziņojumu (A8-0285/2015),

               1.

               sniedz ECSEL kopuzņēmuma izpilddirektoram apstiprinājumu par ENIAC kopuzņēmuma 2013. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt ECSEL kopuzņēmuma izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 452, 16.12.2014., 26. lpp.

      (2)  OV C 452, 16.12.2014., 27. lpp.

      (3)  OV L 255, 30.9.2015., 424. lpp.

      (4)  OV L 248, 16.9.2002., 1. lpp.

      (5)  OV L 298, 26.10.2012., 1. lpp.

      (6)  OV L 30, 4.2.2008., 21. lpp.

      (7)  OV L 169, 7.6.2014., 152. lpp.

      (8)  OV L 357, 31.12.2002., 72. lpp.

      (9)  OV L 38, 7.2.2014., 2. lpp.


title: 2009/392/EK: Padomes Lēmums ( 2008. gada 27. novembris ) par to, lai Eiropas Kopienas un tās dalībvalstu vārdā noslēgtu protokolu Nolīgumam starp Eiropas Kopienu un tās dalībvalstīm, no vienas puses, un Šveices Konfederāciju, no otras puses, par personu brīvu pārvietošanos attiecībā uz Bulgārijas Republikas un Rumānijas piedalīšanos kā līgumslēdzējām pusēm pēc to pievienošanās Eiropas Savienībai piedalīšanos kā līgumslēdzējām pusēm pēc to pievienošanās Eiropas Savienībai

text:
               20.5.2009

               LV

               Eiropas Savienības Oficiālais Vēstnesis

               L 124/51

         PADOMES LĒMUMS
   (2008. gada 27. novembris)
   par to, lai Eiropas Kopienas un tās dalībvalstu vārdā noslēgtu protokolu Nolīgumam starp Eiropas Kopienu un tās dalībvalstīm, no vienas puses, un Šveices Konfederāciju, no otras puses, par personu brīvu pārvietošanos attiecībā uz Bulgārijas Republikas un Rumānijas piedalīšanos kā līgumslēdzējām pusēm pēc to pievienošanās Eiropas Savienībai
   (2009/392/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 310. pantu saistībā ar 300. panta 2. punkta pirmās daļas otro teikumu un 300. panta 3. punkta otro daļu,
   ņemot vērā Pievienošanās līgumam pievienoto Pievienošanās aktu un jo īpaši tā 6. panta 2. punktu,
   ņemot vērā Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Padome 2006. gada 5. maijā pilnvaroja Komisiju risināt sarunas ar Šveices Konfederāciju par protokolu Nolīgumam starp Eiropas Kopienu un tās dalībvalstīm, no vienas puses, un Šveices Konfederāciju, no otras puses, par personu brīvu pārvietošanos attiecībā uz Bulgārijas Republikas un Rumānijas piedalīšanos kā līgumslēdzējām pusēm pēc to pievienošanās Eiropas Savienībai.

               (2)

               Saskaņā ar Padomes 2008. gada 26. maija Lēmumu minētais protokols ir parakstīts Eiropas Kopienas un tās dalībvalstu vārdā 2008. gada 27. maijā, ņemot vērā tā noslēgšanu vēlāk.

               (3)

               Protokols būtu jānoslēdz,

         IR NOLĒMUSI ŠĀDI.
   1. pants
   Ar šo Eiropas Kopienas un tās dalībvalstu vārdā tiek apstiprināts Protokols Nolīgumam starp Eiropas Kopienu un tās dalībvalstīm, no vienas puses, un Šveices Konfederāciju, no otras puses, par personu brīvu pārvietošanos attiecībā uz Bulgārijas Republikas un Rumānijas piedalīšanos kā līgumslēdzējām pusēm pēc to pievienošanās Eiropas Savienībai.
   Protokola teksts ir pievienots šim lēmumam.
   2. pants
   Padomes priekšsēdētājs Kopienas un tās dalībvalstu vārdā sniedz paziņojumu par apstiprinājumu saskaņā ar protokola 6. pantā paredzētajiem noteikumiem.
   3. pants
   Šo lēmumu publicē Eiropas Savienības Oficiālajā Vēstnesī.

      Briselē, 2008. gada 27. novembrī

            Padomes vārdā –

            priekšsēdētājs

         L. CHATEL

    ---documentbreak---

               20.5.2009

               LV

               Eiropas Savienības Oficiālais Vēstnesis

               L 124/53

         PROTOKOLS
   nolīgumam starp Eiropas Kopienu un tās dalībvalstīm, no vienas puses, un Šveices Konfederāciju, no otras puses, par personu brīvu pārvietošanos attiecībā uz Bulgārijas Republikas un Rumānijas piedalīšanos kā līgumslēdzējām pusēm pēc to pievienošanās Eiropas Savienībai
   EIROPAS KOPIENA,
   ko pārstāv Eiropas Savienības Padome, un
   BEĻĢIJAS KARALISTE,
   BULGĀRIJAS REPUBLIKA,
   ČEHIJAS REPUBLIKA,
   DĀNIJAS KARALISTE,
   VĀCIJAS FEDERATĪVĀ REPUBLIKA,
   IGAUNIJAS REPUBLIKA,
   ĪRIJA,
   GRIEĶIJAS REPUBLIKA,
   SPĀNIJAS KARALISTE,
   FRANCIJAS REPUBLIKA,
   ITĀLIJAS REPUBLIKA,
   KIPRAS REPUBLIKA,
   LATVIJAS REPUBLIKA,
   LIETUVAS REPUBLIKA,
   LUKSEMBURGAS LIELHERCOGISTE,
   UNGĀRIJAS REPUBLIKA,
   MALTA,
   NĪDERLANDES KARALISTE,
   AUSTRIJAS REPUBLIKA,
   POLIJAS REPUBLIKA,
   PORTUGĀLES REPUBLIKA,
   RUMĀNIJA,
   SLOVĒNIJAS REPUBLIKA,
   SLOVĀKIJAS REPUBLIKA,
   SOMIJAS REPUBLIKA,
   ZVIEDRIJAS KARALISTE,
   LIELBRITĀNIJAS UN ZIEMEĻĪRIJAS APVIENOTĀ KARALISTE,
   turpmāk “dalībvalstis”, kuras arī pārstāv Eiropas Savienības Padome,
   no vienas puses, un
   ŠVEICES KONFEDERĀCIJA, turpmāk “Šveice”,
   no otras puses,
   turpmāk “Līgumslēdzējas puses”,
   ŅEMOT VĒRĀ 1999. gada 21. jūnija Nolīgumu starp Eiropas Kopienu un tās dalībvalstīm, no vienas puses, un Šveices Konfederāciju, no otras puses, par personu brīvu pārvietošanos (turpmāk “Nolīgums”), kas stājās spēkā 2002. gada 1. jūnijā;
   ŅEMOT VĒRĀ 2004. gada 26. oktobra protokolu 1999. gada 21. jūnija Nolīgumam starp Eiropas Kopienu un tās dalībvalstīm, no vienas puses, un Šveices Konfederāciju, no otras puses, par personu brīvu pārvietošanos, kurā Čehijas Republika, Igaunijas Republika, Kipras Republika, Latvijas Republika, Lietuvas Republika, Ungārijas Republika, Maltas Republika, Polijas Republika, Slovēnijas Republika un Slovākijas Republika piedalās kā līgumslēdzējas puses saskaņā ar to pievienošanos Eiropas Savienībai (turpmāk “2004. gada protokols”), kas stājās spēkā 2006. gada 1. aprīlī;
   ŅEMOT VĒRĀ Bulgārijas Republikas un Rumānijas (turpmāk “jaunās dalībvalstis”) pievienošanos Eiropas Savienībai 2007. gada 1. janvārī;
   TĀ KĀ jaunajām dalībvalstīm jākļūst par Nolīguma līgumslēdzējām pusēm;
   IEVĒROJOT TO, ka Pievienošanās akts pilnvaro Eiropas Savienības Padomi Eiropas Savienības dalībvalstu vārdā slēgt Nolīguma protokolu par jauno dalībvalstu pievienošanos,
   IR VIENOJUŠĀS PAR TURPMĀKO.
   1. pants
   1.   Jaunās dalībvalstis ar šo kļūst par Nolīguma līgumslēdzējām pusēm.
   2.   Stājoties spēkā šim protokolam, nolīguma noteikumi jaunajām dalībvalstīm ir saistoši tāpat kā Nolīguma pašreizējām līgumslēdzējām pusēm saskaņā ar noteikumiem, kas izklāstīti šajā protokolā.
   2. pants
   Nolīguma noteikumu daļā un tā I pielikumā veic šādus pielāgojumus.

               1.

               Nolīguma līgumslēdzēju pušu sarakstu aizstāj ar šādu sarakstu:
               “EIROPAS KOPIENA,
               BEĻĢIJAS KARALISTE,
               BULGĀRIJAS REPUBLIKA,
               ČEHIJAS REPUBLIKA,
               DĀNIJAS KARALISTE,
               VĀCIJAS FEDERATĪVĀ REPUBLIKA,
               IGAUNIJAS REPUBLIKA,
               ĪRIJA,
               GRIEĶIJAS REPUBLIKA,
               SPĀNIJAS KARALISTE,
               FRANCIJAS REPUBLIKA,
               ITĀLIJAS REPUBLIKA,
               KIPRAS REPUBLIKA,
               LATVIJAS REPUBLIKA,
               LIETUVAS REPUBLIKA,
               LUKSEMBURGAS LIELHERCOGISTE,
               UNGĀRIJAS REPUBLIKA,
               MALTA,
               NĪDERLANDES KARALISTE,
               AUSTRIJAS REPUBLIKA,
               POLIJAS REPUBLIKA,
               PORTUGĀLES REPUBLIKA,
               RUMĀNIJA,
               SLOVĒNIJAS REPUBLIKA,
               SLOVĀKIJAS REPUBLIKA,
               SOMIJAS REPUBLIKA,
               ZVIEDRIJAS KARALISTE,
               LIELBRITĀNIJAS UN ZIEMEĻĪRIJAS APVIENOTĀ KARALISTE,
               no vienas puses, un
               ŠVEICES KONFEDERĀCIJA,
               no otras puses,”;

               2.

               Nolīguma 10. pantu groza šādi:

                           a)

                           pēc 1.a punkta iekļauj šādu punktu:
                           “1.b   Laikposmā, kas nepārsniedz divus gadus no dienas, kad stājas spēkā šā nolīguma protokols attiecībā uz Bulgārijas Republikas un Rumānijas piedalīšanos kā līgumslēdzējām pusēm, Šveice var saglabāt kvantitatīvos ierobežojumus attiecībā uz Šveicē nodarbināto darba ņēmēju un pašnodarbināto personu, kas ir Bulgārijas Republikas un Rumānijas valstspiederīgie, piekļuvi divām šādām uzturēšanās kategorijām: uzturēšanās, kas pārsniedz četrus mēnešus, bet ir īsāka par vienu gadu, un uzturēšanās uz vienu gadu vai ilgāk. Nav kvantitatīvu ierobežojumu attiecībā uz uzturēšanos, kas īsāka par četriem mēnešiem.
                           Pirms iepriekšminētā pārejas posma beigām, pamatojoties uz Šveices ziņojumu, Apvienotā komiteja pārskata jauno dalībvalstu valstspiederīgajiem piemērotā pārejas perioda darbību. Pabeidzot pārskatīšanu, un ne vēlāk kā līdz iepriekšminētā laikposma beigām Šveice paziņo Apvienotajai komitejai, vai tā turpinās piemērot kvantitatīvos ierobežojumus darba ņēmējiem, kas nodarbināti Šveicē. Šveice var turpināt piemērot minētos pasākumus līdz pieciem gadiem no iepriekšminētā protokola stāšanās spēkā. Šāda paziņojuma nesaņemšanas gadījumā pārejas posms beidzas, beidzoties pirmajā daļā minētajam divu gadu laikposmam.
                           Šajā punktā noteiktā pārejas posma beigās atceļ visus kvantitatīvos ierobežojumus, kas piemērojami attiecībā uz Bulgārijas Republikas un Rumānijas valstspiederīgajiem. Šīs dalībvalstis ir tiesīgas ieviest tādus pašus kvantitatīvos ierobežojumus Šveices valstspiederīgajiem minētajā laikposmā.”;

                           b)

                           pēc 2.a punkta iekļauj šādu punktu:
                           “2.b   Laikposmā, kas nepārsniedz divus gadus no dienas, kad stājas spēkā šā nolīguma protokols attiecībā uz Bulgārijas Republikas un Rumānijas piedalīšanos kā līgumslēdzējām pusēm, Šveice un Bulgārijas Republika un Rumānija attiecībā pret kādas Līgumslēdzējas puses darba ņēmējiem, kuri strādā to teritorijā, var saglabāt kontroli attiecībā uz to darba ņēmēju prioritāti, kas iekļauti to pastāvīgajā darba tirgū, kā arī attiecībā uz algas un darba apstākļiem, kas piemērojami attiecīgās Līgumslēdzējas puses pilsoņiem. Tādu pašu kontroli var saglabāt attiecībā uz personām, kuras nodrošina pakalpojumus četrās nozarēs, kā minēts nolīguma 5. panta 1. punktā: dārzkopības pakalpojumi, būvniecība, iekļaujot saistītās nozares, apsardzes darbība, ēku tīrīšana un apkope (attiecīgi NACE
                               (1) kodi 01.41; 45.1 līdz 4; 74.60; 74.70). Šveice 1.b, 2.b, 3.b un 4.c punktā paredzētajā pārejas posmā attiecībā uz piekļuvi tās darba tirgum dod priekšroku darba ņēmējiem, kuri ir jauno dalībvalstu valstspiederīgie, nevis darba ņēmējiem, kas ir tādu valstu valstspiederīgie, kuras nav ES un EBTA dalībvalstis. Dodot priekšroku darba ņēmējiem, kas iekļauti pastāvīgajā darba tirgū, kontrole netiks piemērota to pakalpojumu sniedzējiem, kuri liberalizēti ar īpašu vienošanos starp Līgumslēdzējām pusēm attiecībā uz pakalpojumu sniegšanu (ietverot nolīgumu par dažiem publiskā iepirkuma aspektiem, ciktāl tas attiecas uz pakalpojumu sniegšanu). Tajā pašā laikposmā var saglabāt kvalifikācijas prasības attiecībā uz uzturēšanās atļaujām laikposmam, kas īsāks par četriem mēnešiem (2), un attiecībā uz personām, kuras nodrošina pakalpojumus četrās iepriekšminētajās nozarēs, kas minētas nolīguma 5. panta 1. punktā.
                           Divos gados no dienas, kad stājas spēkā šā nolīguma protokols attiecībā uz Bulgārijas Republikas un Rumānijas piedalīšanos kā līgumslēdzējām pusēm, Apvienotā komiteja pārskata pārejas pasākumu darbību, kas iekļauti šajā punktā, pamatojoties uz ziņojumu, kuru sagatavo katra no Līgumslēdzējām pusēm, kas tos īsteno. Pabeidzot pārskatīšanu, un ne vēlāk kā divus gadus no iepriekšminētā protokola stāšanās spēkā Līgumslēdzēja puse, kas ir īstenojusi pārejas posma pasākumus, kuri ietverti šajā punktā, un kas ir informējusi Apvienoto komiteju par savu nodomu turpināt piemērot šādus pārejas pasākumus, var turpināt to darīt līdz pieciem gadiem no iepriekšminētā protokola spēkā stāšanās. Šāda paziņojuma nesaņemšanas gadījumā pārejas posms beigsies, beidzoties pirmajā daļā minētajam divu gadu laikposmam.
                           Šajā punktā noteiktā pārejas posma beigās visi šajā punktā minētie ierobežojumi tiek atcelti.”

                           c)

                           pēc 3.a punkta iekļauj šādu punktu:
                           “3.b   Stājoties spēkā šā nolīguma protokolam attiecībā uz Bulgārijas Republikas un Rumānijas piedalīšanos kā līgumslēdzējām pusēm, un līdz 1.b punktā noteiktā laikposma beigām Šveice kopējās kvotas trešām valstīm ietvaros ik gadu (pro rata temporis) rezervēs Šveicē nodarbinātiem darba ņēmējiem un pašnodarbinātām personām, kas ir Bulgārijas Republikas un Rumānijas valstspiederīgie, jaunu uzturēšanās atļauju (3) minimālo skaitu saskaņā ar šādu plānu:

                                       Periods

                                       Atļauju skaits laikposmā, kas ir gads vai pārsniedz vienu gadu

                                       Atļauju skaits laikposmā, kas ir ilgāks par četriem mēnešiem un īsāks par vienu gadu

                                       Līdz pirmā gada beigām

                                       362

                                       3 620

                                       Līdz otrā gada beigām

                                       523

                                       4 987

                                       Līdz trešā gada beigām

                                       684

                                       6 355

                                       Līdz ceturtā gada beigām

                                       885

                                       7 722

                                       Līdz piektā gada beigām

                                       1 046

                                       9 090

                           d)

                           pēc 4.b punkta iekļauj šādu punktu:
                           “4.c   Tā laikposma beigās, kas minēts 1.b punktā un šajā punktā, un līdz desmit gadiem pēc šā nolīguma protokola attiecībā uz Bulgārijas Republikas un Rumānijas piedalīšanos kā līgumslēdzējām pusēm spēkā stāšanās, attiecībā uz šo jauno dalībvalstu valstspiederīgajiem piemēro šā nolīguma 10. panta 4. punktu.
                           Nozīmīgu darba tirgus traucējumu un traucējumu draudu gadījumā Šveicei un jebkurai no jaunajām dalībvalstīm, kura ir īstenojusi pārejas pasākumus, jāpaziņo par šiem apstākļiem Apvienotajai komitejai līdz 2.b punkta 2. apakšpunktā minētā piecu gadu pārejas posma beigām. Šajā gadījumā valsts, kas iesniegusi paziņojumu, var turpināt piemērot darba ņēmējiem, kuri nodarbināti tās teritorijā, pasākumus, kas aprakstīti 1.b, 2.b un 3.b punktā, līdz septiņiem gadiem pēc iepriekšminētā protokola stāšanās spēkā. Tādā gadījumā ikgadējais uzturēšanās atļauju skaits, kas minēts 1.b punktā, būs:

                                       Periods

                                       Atļauju skaits laikposmā, kas ir gads vai pārsniedz vienu gadu

                                       Atļauju skaits laikposmā, kas ir ilgāks par četriem mēnešiem un īsāks par vienu gadu

                                       Līdz sestā gada beigām

                                       1 126

                                       10 457

                                       Līdz septītā gada beigām

                                       1 207

                                       11 664”

                           e)

                           pēc 5.a punkta iekļauj šādu punktu:
                           “5.b   Pārejas noteikumi 1.b, 2.b, 3.b un 4.c punktā, jo īpaši tie, kas minēti 2.b punktā attiecībā uz priekšrocībām darba ņēmējiem, kuri iekļauti pastāvīgajā darba tirgū, un kontroli attiecībā uz algām un darba apstākļiem, neattiecina uz darba ņēmējiem un pašnodarbinātām personām, kurām dienā, kad stājas spēkā šā nolīguma protokols attiecībā uz Bulgārijas Republikas un Rumānijas piedalīšanos kā līgumslēdzējām pusēm, ir atļauts veikt saimniecisko darbību Līgumslēdzēju pušu teritorijā. Minētās personas jo īpaši var izmantot profesionālās un ģeogrāfiskās mobilitātes priekšrocības.
                           Uzturēšanās atļauju turētāji, kuru atļaujas ir derīgas uz īsāku laikposmu nekā viens gads, ir tiesīgi tās atjaunot; attiecībā pret šiem uzturēšanās atļaujas turētājiem kvantitātes kvotas limita pārsniegšana nevar tikt piemērota. Uzturēšanās atļauju turētājiem, kuru atļaujas ir derīgas vienu gadu vai ilgāk par vienu gadu, ir tiesības uzturēšanās atļaujas pagarināt automātiski. Tādējādi minētajiem darba ņēmējiem un pašnodarbinātajām personām būs priekšroka izmantot brīvas pārvietošanās tiesības, kas piešķirtas reģistrētām personām saskaņā ar šā nolīguma pamatnoteikumiem, jo īpaši ar tā 7. pantu, no iepriekšminētā Protokola stāšanās spēkā.”

               3)

               Nolīguma I pielikuma 27. panta 2. punktā atsauci uz 10. panta 2., 2.a, 4.a un 4.b punktu aizstāj ar atsauci uz 10. panta 2., 2.a, 2.b, 4.a, 4.b un 4.c punktu.

         3. pants
   Atkāpjoties no Nolīguma I pielikuma 25. panta, piemēro šā protokola 1. pielikumā minētos pārejas posmus.
   4. pants
   1.   Nolīguma II pielikumu groza saskaņā ar šā protokola 2. pielikumu.
   2.   Nolīguma III pielikumu pielāgo ar Apvienotās komitejas lēmumu, kura izveidota saskaņā ar Nolīguma 14. pantu.
   5. pants
   1.   Šā protokola 1. un 2. pielikums ir tā sastāvdaļa.
   2.   Šis protokols un 2004. gada protokols ir nolīguma sastāvdaļa.
   6. pants
   1.   Šo protokolu Eiropas Savienības Padome Eiropas Kopienas un tās dalībvalstu vārdā un Šveice ratificē vai apstiprina saskaņā ar to attiecīgajām procedūrām.
   2.   Eiropas Savienības Padome un Šveice viena otru informē par šo procedūru pabeigšanu.
   7. pants
   Šis protokols stājas spēkā pirmā mēneša pirmajā dienā pēc pēdējā paziņojuma par ratifikāciju vai apstiprināšanu.
   8. pants
   Šis protokols paliek spēkā uz to pašu laiku un saskaņā ar to pašu kārtību kā nolīgums.
   9. pants
   1.   Šis protokols, kā arī tam pievienotās deklarācijas, ir sagatavots divos eksemplāros angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā; visi minētie teksti ir vienlīdz autentiski.
   2.   Nolīguma, tostarp tā pielikumu un protokolu, un Nobeiguma akta bulgāru un rumāņu valodas versijas ir vienlīdz autentiskas. Apvienotā komiteja, kas izveidota ar Nolīguma 14. pantu, apstiprina Nolīguma autentiskos tekstus jaunajās valodās.

      Съставено в Брюксел, на двадесет и седми май две хиляди и осма година.
      Hecho en Bruselas, el veintisiete de mayo de dos mil ocho.
      V Bruselu dne dvacátého sedmého května dva tisíce osm.
      Udfærdiget i Bruxelles den syvogtyvende maj to tusind og otte.
      Geschehen zu Brüssel am siebenundzwanzigsten Mai zweitausendacht.
      Kahe tuhande kaheksanda aasta maikuu kahekümne seitsmendal päeval Brüsselis.
      Έγινε στις Βρυξέλλες, στις είκοσι εφτά Μαΐου δύο χιλιάδες οκτώ.
      Done at Brussels on the twenty-seventh day of May in the year two thousand and eight.
      Fait à Bruxelles, le vingt-sept mai deux mille huit.
      Fatto a Bruxelles, addì ventisette maggio duemilaotto.
      Briselē, divtūkstoš astotā gada divdesmit septītajā maijā.
      Priimta du tūkstančiai aštuntų metų gegužės dvidešimt septintą dieną Briuselyje.
      Kelt Brüsszelben, a kétezer-nyolcadik év május havának huszonhetedik napján.
      Magħmul fi Brussell, fis-sebgħa u għoxrin jum ta' Mejju tas-sena elfejn u tmienja.
      Gedaan te Brussel, de zevenentwintigste mei tweeduizend acht.
      Sporządzono w Brukseli, dnia dwudziestego siódmego maja roku dwa tysiące ósmego.
      Feito em Bruxelas, em vinte e sete de Maio de dois mil e oito.
      Întocmit la Bruxelles, douăzeci și șapte mai două mii opt.
      V Bruseli dňa dvadsiateho siedmeho mája dvetisícosem.
      V Bruslju, dne sedemindvajsetega maja leta dva tisoč osem.
      Tehty Brysselissä kahdentenakymmenentenäseitsemäntenä päivänä toukokuuta vuonna kaksituhattakahdeksan.
      Som skedde i Bryssel den tjugosjunde maj tjugohundraåtta.

         За държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Für die Schweizerische Eidgenossenschaft
         Pour la Confédération suisse
         Per la Confederazione svizzera

      (1)  NACE: Padomes Regula (EEK) Nr. 3037/90 (1990. gada 9. oktobris) par saimniecisko darbību statistisko klasifikāciju Eiropas Kopienā (OV L 293, 24.10.1990., 1. lpp.). Regulā jaunākie grozījumi izdarīti ar Eiropas Parlamenta un Padomes Regulu (EK) 1882/2003 (OV L 284, 31.10.2003., 1. lpp.).

      (2)  Darba ņēmēji var iesniegt pieteikumus īstermiņa uzturēšanās atļaujām saskaņā ar kvotām, kuras minētas 3.a punktā, uz laiku, kas ir pat īsāks par četriem mēnešiem.;

      (3)  Šīs atļaujas tiks piešķirtas papildus nolīguma 10. pantā minētajām kvotām, kuras ir rezervētas darbiniekiem un pašnodarbinātām personām, kas nolīguma parakstīšanas dienā (1999. gada 21. jūnijā) ir dalībvalstu valstspiedrīgie un to dalībvalstu valstspiederīgie, kuras kļuva par šā nolīguma Līgumslēdzējām pusēm ar 2004. gada protokolu. Šīs atļaujas arī ir papildus tām atļaujām, kuras piešķir, balstoties uz pašreizējiem divpusējiem nolīgumiem par stažieru apmaiņu starp Šveici un jaunajām dalībvalstīm.”;
   1. PIELIKUMS

      Pārejas pasākumi zemes iegādei un otrai dzīvesvietai

   1.   Bulgārijas Republika
   Bulgārijas Republika uz pieciem gadiem no šā protokola spēkā stāšanās dienas var atstāt spēkā ierobežojumus, kuri protokola parakstīšanas laikā tās tiesību aktos noteikti attiecībā uz īpašumtiesībām uz zemi otriem mājokļiem un kuri attiecas uz Šveices valstspiederīgajiem, kuri nav Bulgārijas Republikas iedzīvotāji, un uz juridiskām personām, kas ir izveidotas saskaņā ar Šveices tiesību aktiem.
   Šveices valstspiederīgajiem, kuri Bulgārijā uzturas likumīgi, nepiemēro ne šā punkta iepriekšējās daļas noteikumus, ne arī jebkādus noteikumus un procedūras, ko neattiecina uz Bulgārijas valstspiederīgajiem.
   Bulgārijas Republika uz septiņiem gadiem no šā protokola spēkā stāšanās dienas var atstāt spēkā ierobežojumus, kuri protokola parakstīšanas laikā tās tiesību aktos noteikti attiecībā uz lauksaimniecības zemes, mežu un mežsaimniecības zemes iegūšanu Šveices valstspiederīgajiem un uz juridiskām personām, kas ir izveidotas saskaņā ar Šveices tiesību aktiem. Attiecībā uz lauksaimniecības zemes, mežu un mežsaimniecības zemes iegūšanu pret Šveices valstspiederīgo nekādā ziņā nevar izturēties mazāk labvēlīgi nekā šā protokola parakstīšanas dienā vai ierobežojošākā veidā nekā attiecībā pret trešās valsts valstspiederīgo.
   Uz pašnodarbinātiem lauksaimniekiem, kuri ir Šveices valstspiederīgie un kuri vēlas veikt uzņēmējdarbību un dzīvot Bulgārijas Republikā, neattiecas iepriekšējās daļas noteikumi vai jebkādas citas procedūras, kuras atšķiras no tām, ko piemēro Bulgārijas Republikas valstspiederīgajiem.
   Šo pārejas posma pasākumu vispārēju pārskatīšanu veic trešajā gadā pēc šā protokola spēkā stāšanās dienas. Apvienotā komiteja var izlemt par pārejas posma, kurš norādīts pirmajā daļā, saīsināšanu vai izbeigšanu.
   2.   Rumānija
   Rumānija uz pieciem gadiem no šā protokola spēkā stāšanās dienas var atstāt spēkā ierobežojumus, kuri protokola parakstīšanas laikā tās tiesību aktos noteikti attiecībā uz īpašumtiesībām uz zemi otriem mājokļiem un kuri attiecas uz Šveices valstspiederīgajiem, kuri nav Rumānijas iedzīvotāji, un uz uzņēmumiem, kas ir izveidoti saskaņā ar Šveices tiesību aktiem un kas nedz veic uzņēmējdarbību, nedz kuriem ir filiāles vai pārstāvniecības Rumānijas teritorijā.
   Šveices valstspiederīgajiem, kuri Rumānijā uzturas likumīgi, nepiemēro ne šā punkta iepriekšējās daļas noteikumus, ne arī jebkādus noteikumus un procedūras, ko neattiecina uz Rumānijas valstspiederīgajiem.
   Rumānija uz septiņiem gadiem no šā protokola spēkā stāšanās dienas var atstāt spēkā ierobežojumus, kuri protokola parakstīšanas laikā tās tiesību aktos noteikti attiecībā uz lauksaimniecības zemes, mežu un mežsaimniecības zemes iegādi Šveices valstspiederīgajiem un uz uzņēmumiem, kas ir izveidoti saskaņā ar Šveices tiesību aktiem un kas nedz veic uzņēmējdarbību, nedz ir reģistrēti Rumānijā. Attiecībā uz lauksaimniecības zemes, mežu un mežsaimniecības zemes iegūšanu pret Šveices valstspiederīgo nekādā ziņā nevar izturēties mazāk labvēlīgi nekā šā protokola parakstīšanas dienā vai ierobežojošākā veidā nekā attiecībā pret trešās valsts valstspiederīgo.
   Pašnodarbinātiem lauksaimniekiem, kas ir Šveices valstspiederīgie un kas vēlas veikt uzņēmējdarbību un dzīvot Rumānijā, nepiemēro šā punkta iepriekšējās daļas noteikumus vai jebkādas procedūras, ko neattiecina uz Rumānijas valstspiederīgajiem.
   Šo pārejas posma pasākumu vispārēju pārskatīšanu veic trešajā gadā pēc šā protokola spēkā stāšanās dienas. Apvienotā komiteja var izlemt par pārejas posma, kurš norādīts pirmajā daļā, saīsināšanu vai izbeigšanu.
   2. PIELIKUMS
   Nolīguma starp Eiropas Kopienu un tās dalībvalstīm, no vienas puses, un Šveices Konfederāciju, no otras puses, par personu brīvu pārvietošanos II pielikumu groza šādi.

               1.

               Zem virsraksta “Lai īstenotu šo nolīgumu, regulu pielāgo šādi:” nolīguma II pielikuma A iedaļas 1. punktu groza šādi:

                           a)

                           minētā punkta i) apakšpunktam attiecībā uz III pielikuma A daļu pēc pēdējā ieraksta “Slovākija – Šveice” pievieno šādu tekstu:

                                       “Bulgārija – Šveice
                                       Nav.

                                       Rumānija – Šveice
                                       Nav konvencijas.”;

                           b)

                           minētā punkta j) apakšpunktā attiecībā uz III pielikuma B daļu pēc pēdējā ieraksta “Slovākija – Šveice” pievieno šādu tekstu:

                                       “Bulgārija – Šveice
                                       Nav.

                                       Rumānija – Šveice
                                       Nav konvencijas.”

               2.

               Zem virsraksta “A iedaļa: Tiesību akti, uz kuriem izdarīta atsauce” 1. punktā “Regula (EEK) Nr. 1408/71” pēc “304 R 631: Regula (EK) Nr. 631/2004…” iekļauj šādu tekstu:
               “2. iedaļa (Personu pārvietošanās brīvība – sociālais nodrošinājums) Padomes Regulā (EK) Nr. 1791/2006 (2006. gada 20. novembris), ar ko pielāgo atsevišķas regulas un lēmumus brīvas preču aprites, personu pārvietošanās brīvības, uzņēmējdarbības tiesību, konkurences politikas, lauksaimniecības (tostarp tiesību akti veterinārijas un fitosanitārijas jomā), transporta politikas, nodokļu, statistikas, enerģētikas, vides, sadarbības tieslietu un iekšlietu jomā, muitas savienības, ārējo attiecību, kopējās ārpolitikas un drošības politikas un iestāžu jomā saistībā ar Bulgārijas un Rumānijas pievienošanos, ciktāl tās noteikumi attiecas uz Kopienas tiesību aktiem, kas minēti šā nolīguma II pielikumā.”

               3.

               Zem virsraksta “A iedaļa: Tiesību akti, uz kuriem izdarīta atsauce” 2. punktā “Regula (EEK) Nr. 574/72” pēc “304 R 631: Regula (EK) Nr. 631/2004…” iekļauj šādu tekstu:
               “2. iedaļa (Personu pārvietošanās brīvība – sociālais nodrošinājums) Padomes Regulā (EK) Nr. 1791/2006 (2006. gada 20. novembris), ar ko pielāgo atsevišķas regulas un lēmumus brīvas preču aprites, personu pārvietošanās brīvības, uzņēmējdarbības tiesību, konkurences politikas, lauksaimniecības (tostarp tiesību akti veterinārijas un fitosanitārijas jomā), transporta politikas, nodokļu, statistikas, enerģētikas, vides, sadarbības tieslietu un iekšlietu jomā, muitas savienības, ārējo attiecību, kopējās ārpolitikas un drošības politikas un iestāžu jomā saistībā ar Bulgārijas un Rumānijas pievienošanos, ciktāl tās noteikumi attiecas uz Kopienas tiesību aktiem, kas minēti šā nolīguma II pielikumā.”

               4.

               Zem virsraksta “B iedaļa: Tiesību akti, kurus Līgumslēdzējas puses ņems vērā”“4. punkta 18. daļā 383 D 0117: Lēmums Nr. 117…”, “4. punkta 27. daļā 388 D 64: Lēmums Nr. 136…”, “4. punkta 37. daļā 393 D 825: Lēmums Nr. 150…” pēc “12003 TN 02/02 A: Akts, kas attiecas uz Čehijas Republikas, Igaunijas Republikas, … pievienošanās nosacījumiem” un “4. punkta 77. daļā: Lēmums Nr. 192 …” iekļauj šādu tekstu:
               “2. iedaļa (Personu pārvietošanās brīvība – sociālais nodrošinājums) Padomes Regulā (EK) Nr. 1791/2006 (2006. gada 20. novembris), ar ko pielāgo atsevišķas regulas un lēmumus brīvas preču aprites, personu pārvietošanās brīvības, uzņēmējdarbības tiesību, konkurences politikas, lauksaimniecības (tostarp tiesību akti veterinārijas un fitosanitārijas jomā), transporta politikas, nodokļu, statistikas, enerģētikas, vides, sadarbības tieslietu un iekšlietu jomā, muitas savienības, ārējo attiecību, kopējās ārpolitikas un drošības politikas un iestāžu jomā saistībā ar Bulgārijas un Rumānijas pievienošanos, ciktāl tās noteikumi attiecas uz Kopienas tiesību aktiem, kas minēti šā nolīguma II pielikumā.”

               5.

               Darba ņēmējiem, kuri ir Bulgārijas Republikas un Rumānijas valstspiederīgie, pasākumus, kuri minēti protokola II pielikuma iedaļas “Par apdrošināšanu bezdarba gadījumā” 1. punktā, piemēro līdz septītā gada beigām no šā protokola stāšanās spēkā.

         KOPĪGA DEKLARĀCIJA PAR NOLĪGUMA III PIELIKUMA PIELĀGOŠANU
   Līgumslēdzējas puses paziņo, ka nolūkā nodrošināt nolīguma netraucētu īstenošanu tā III pielikumu pielāgo pēc iespējas drīz, lai integrētu, cita starpā, Direktīvu 2005/36/EK, kurā grozījumi izdarīti ar Direktīvu 2006/100/EK, un jaunus Šveices ierakstus.
   ŠVEICES DEKLARĀCIJA PAR AUTONOMIEM PASĀKUMIEM PARAKSTĪŠANAS DIENĀ
   Šveice jauno dalībvalstu pilsoņiem nodrošinās pagaidu pieeju tās darba tirgum saskaņā ar tās tiesību aktiem pirms pārejas pasākumu, kuri ietverti šajā protokolā, stāšanās spēkā. Šajā nolūkā Šveice par labu jauno dalībvalstu pilsoņiem piešķirs īpašas kvotas īstermiņa un ilgtermiņa darba atļaujām, kā tas noteikts nolīguma 10. panta 1. punktā, sākot ar šā protokola parakstīšanas dienu. Kvotas būs 282 ilgtermiņa atļaujas un 1 006 īstermiņa atļaujas gadā. Turklāt 2 011 īslaicīga darba ņēmēji gadā varēs uzturēties uz laiku, kas nav ilgāks par 4 mēnešiem.


title: 2009/195/EK: Eiropas Parlamenta Lēmums ( 2008. gada 22. aprīlis ) par Eiropas Savienības 2006. finanšu gada vispārējā budžeta izpildes apstiprināšanu, VIII iedaļa – Eiropas Ombuds

text:
               31.3.2009

               LV

               Eiropas Savienības Oficiālais Vēstnesis

               L 88/87

         EIROPAS PARLAMENTA LĒMUMS
   (2008. gada 22. aprīlis)
   par Eiropas Savienības 2006. finanšu gada vispārējā budžeta izpildes apstiprināšanu, VIII iedaļa – Eiropas Ombuds
   (2009/195/EK)
   EIROPAS PARLAMENTS,
   ņemot vērā Eiropas Savienības 2006. finanšu gada vispārējo budžetu (1),
   ņemot vērā galīgos Eiropas Kopienu 2006. finanšu gada pārskatus – I sējums (C6-0369/2007) (2),
   ņemot vērā Eiropas Ombuda gada ziņojumu par 2006. gadā veiktajām iekšējām revīzijām, kuru tas iesniedzis iestādei, kas apstiprina budžeta izpildi,
   ņemot vērā Revīzijas palātas 2006. finanšu gada pārskatu par budžeta izpildi un tās īpašos ziņojumus kopā ar pārbaudīto iestāžu atbildēm (3),
   ņemot vērā atzinumu par pārskatu ticamību, kā arī par pakārtoto darījumu likumību un pareizību (4), ko Revīzijas palāta ir iesniegusi saskaņā ar EK līguma 248. pantu,
   ņemot vērā EK līguma 272. panta 10. punktu, kā arī 274., 275. un 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 50., 86., 145., 146. un 147. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu (A6-0092/2008),

               1.

               sniedz Eiropas Ombudam apstiprinājumu par tā 2006. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Padomei, Komisijai, Tiesai, Revīzijas palātai, Eiropas Ombudam un Eiropas Datu aizsardzības uzraudzītājam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV L 78, 15.3.2006.

      (2)  OV C 274, 15.11.2007., 1. lpp.

      (3)  OV C 273, 15.11.2007., 1. lpp.

      (4)  OV C 274, 15.11.2007., 130. lpp.

      (5)  OV L 248, 16.9.2002., 1. lpp.

    ---documentbreak---

               31.3.2009

               LV

               Eiropas Savienības Oficiālais Vēstnesis

               L 88/88

         EIROPAS PARLAMENTA REZOLŪCIJA
   (2008. gada 22. aprīlis)
   ar konstatējumiem, kas ir neatņemama daļa no lēmuma par Eiropas Savienības 2006. finanšu gada vispārējā budžeta izpildes apstiprināšanu, VIII iedaļa – Eiropas Ombuds
   EIROPAS PARLAMENTS,
   ņemot vērā Eiropas Savienības 2006. finanšu gada vispārējo budžetu (1),
   ņemot vērā galīgos Eiropas Kopienu 2006. finanšu gada pārskatus – I sējums (C6-0369/2007) (2),
   ņemot vērā Eiropas Ombuda gada ziņojumu par 2006. gadā veiktajām iekšējām revīzijām, kuru tas iesniedzis iestādei, kas apstiprina budžeta izpildi,
   ņemot vērā Revīzijas palātas 2006. finanšu gada pārskatu par budžeta izpildi un tās īpašos ziņojumus kopā ar pārbaudīto iestāžu atbildēm (3),
   ņemot vērā atzinumu par pārskatu ticamību, kā arī par pakārtoto darījumu likumību un pareizību (4), ko Revīzijas palāta ir iesniegusi saskaņā ar EK līguma 248. pantu,
   ņemot vērā EK līguma 272. panta 10. punktu, kā arī 274., 275. un 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 50., 86., 145., 146. un 147. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu (A6-0092/2008),

               1.

               atzīmē, ka 2006. gadā Eiropas Ombudam (turpmāk tekstā – “Ombuds”) bija pieejamas saistību apropriācijas EUR 7 682 538 apmērā (2005. gadā – EUR 7 224 554) un to izlietojuma līmenis bija 88,13 %, kas ir zemāks nekā pārējām institūcijām;

               2.

               atzīmē, ka Ombuda 2006. gada finanšu pārskati uzrāda negatīvus gada saimnieciskos rezultātus (EUR 1 214 375) un vienādu kopsummu gan aktīviem, gan pasīviem (EUR 2 308 799);

               3.

               atzīmē, ka laikposmā no 2003. līdz 2006. gadam nepārtraukti palielinājusies saistību apropriāciju summa: no EUR 4 438 653 līdz EUR 7 682 538 (jeb par 73 %), amata vietu skaits: no 31 līdz 57 vienībām (par 84 %), bet sūdzību skaits: no 2 436 līdz 3 830 (par 57 %), kā arī palielinājies no jauna uzsākto izmeklēšanas lietu skaits: no 253 līdz 258 (par 2 %);

               4.

               norāda, ka Eiropas Revīzijas palāta savā gada pārskatā minējusi, ka revīzijas rezultātā nav radušies nekādi konstatējumi attiecībā uz Ombuda darbību;

               5.

               norāda, ka 2006. gada janvārī Ombuda birojs uzņēmās pilnu atbildību par sava personāla vadību; šajā kontekstā atzīmē, ka saskaņā ar iestādei sniegto iekšējā revidenta ziņojumu Nr. 06/04 revīzijas laikā, kuru veica, lai novērtētu personāla individuālo tiesību noteikšanas pārvaldības un kontroles procedūru atbilstību, šajās procedūrās netika atklātas būtiska riska jomas, tomēr apstiprinājās tas, ka iestādei jārisina daudzi specifiski jautājumi;

               6.

               atzīmē informāciju, ko šajā sakarībā 2006. gada darbības pārskatā sniedzis galvenais pilnvarotais kredītrīkotājs, norādot, ka 2007. gada sākumā tika veikts Ombuda dienestu iekšējās kontroles efektivitātes pašnovērtējums un ka tā rezultātā tika secināts: iekšējās kontroles standartu īstenošanas līmenis kopumā ir apmierinošs (85 % salīdzinājumā ar 76 % 2004. gadā); tomēr atzīmē, ka atsevišķās jomās (ar paaugstinātu risku saistīto funkciju noteikšana) ir jāuzlabo efektivitāte; mudina Ombudu īstenot visus nepieciešamos pasākumus, lai turpinātu uzlabot savas institūcijas iekšējās kontroles sistēmas efektivitāti;

               7.

               ar gandarījumu atzīmē, ka 2005. gadā tika apspriests, 2006. gada martā parakstīts un 2006. gada 1. aprīlī stājās spēkā jaunais beztermiņa sadarbības pamatnolīgums starp Ombudu un Parlamentu par atsevišķu administratīvo pakalpojumu sniegšanu, tostarp ēku, IT, komunikācijas, juridisko pakalpojumu, medicīnisko pakalpojumu, apmācības un tulkošanas jomā; turklāt atzīmē, ka Ombuds ar jauno nolīgumu ir pilnībā apmierināts;

               8.

               ar gandarījumu atzīmē Ombuda pirmā ģenerālsekretāra iecelšanu 2006. gada 1. augustā;

               9.

               pēc iepazīšanās ar Ombuda gada ziņojumu ar bažām konstatē, ka tas 2006. gadā saskārās ar nopietnām darbinieku, it īpaši kvalificētu juristu, komplektēšanas problēmām saistībā ar divām pēdējām paplašināšanās kārtām (darbā pieņemšanas no dalībvalstīm, kas pievienojās 2004. gadā, pabeigšanu un gatavošanos darbā pieņemšanai no valstīm, kas pievienojās 2007. gadā), personāla mainību un grūtībām atrast un paturēt kandidātus darbam uz noteiktu laiku Strasbūrā; konstatē, ka turpmākajos gados Ombudam būs jāsaskaras ar mazākām problēmām darbā pieņemšanas jomā;

               10.

               atzinīgi vērtē to, ka 2007. gada 14. decembrī Ombuds pieņēma lēmumu par Ombuda ekonomisko interešu gada deklarāciju; ar gandarījumu atzīmē, ka šī deklarācija ir publicēta Ombuda tīmekļa vietnē;

               11.

               atzinīgi vērtē Ombuda gatavību pievienoties 1999. gada 25. maija Iestāžu nolīgumam starp Eiropas Parlamentu, Padomi un Komisiju par iekšējo izmeklēšanu, ko veic Eiropas Birojs krāpšanas apkarošanai (OLAF) (6), lai piemērotu Regulā (EK) Nr. 1073/1999 (7) noteikto sistēmu; ar gandarījumu atzīmē, ka Ombuds 2008. gada 9. janvāra vēstulē uzaicināja OLAF galvenajos vilcienos izklāstīt savu viedokli par šīs iespējamās pievienošanās noderīgumu un procedūru.

      (1)  OV L 78, 15.3.2006.

      (2)  OV C 274, 15.11.2007., 1. lpp.

      (3)  OV C 273, 15.11.2007., 1. lpp.

      (4)  OV C 274, 15.11.2007., 130. lpp.

      (5)  OV L 248, 16.9.2002., 1. lpp.

      (6)
         OV L 136, 31.5.1999., 15. lpp.

      (7)  Eiropas Parlamenta un Padomes 1999. gada 25. maija Regula (EK) Nr. 1073/1999 par izmeklēšanu, ko veic Eiropas Birojs krāpšanas apkarošanai (OLAF) (OV L 136, 31.5.1999., 1. lpp.).